b'\n_START_ARTICLE_\nStane Brovet\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 14. svibnja 1930. u Josipdolu na Pohorju (sada\xc5\xa1nja Slovenija). Godine 1941. porodica se preselila u Menge\xc5\xa1, gde je Stane zavr\xc5\xa1io osnovnu \xc5\xa1kolu. Ni\xc5\xbeu gimnaziju po\xc4\x8deo je u Ljubljani, a zavr\xc5\xa1io u Dom\xc5\xbealama. Stanetov otac je kao pri\xc4\x8duvni \xc4\x8dasnik Vojske Kraljevine Jugoslavije, krajem Travanjskog rata bio zarobljen, ali je ubrzo pu\xc5\xa1ten ku\xc4\x87i. Porodica se potom preselila u Celovec, gde je Stane nastavio \xc5\xa1kolovanje._NEWLINE_Godine 1945., zajedno sa bratom Bojanom, Stane se u\xc4\x8dlanio u Savez komunisti\xc4\x8dke omladine Jugoslavije (SKOJ) i priklju\xc4\x8dio se Narodnooslobodila\xc4\x8dkoj vojsci Jugoslavije (NOVJ). Po\xc5\xa1to je bio maloljetan, odmah poslije zavr\xc5\xa1etka rata je demobiliziran i poslan ku\xc4\x87i. Njegova se porodica tada vratila u Sloveniju i preselila se u Novo Mesto, gdje je Stane zavr\xc5\xa1io gimnaziju. Poslije zavr\xc5\xa1ene gimnazije, upisao je vojnopomorsku \xc5\xa1kolu u Splitu i zavr\xc5\xa1io je sa odli\xc4\x8dnim uspjehom._NEWLINE_U vrijeme raspada Jugoslavije Stane Brovet je bio slovenski \xc4\x8dasnik najvi\xc5\xa1e razine u JNA._NEWLINE_Brovet se u penziji nastanio u Beogradu, daleko od o\xc4\x8diju javnosti, i nikad se vi\xc5\xa1e nije vratio u Sloveniju. Umro je 10. lipnja 2007. godine u Beogradu._NEWLINE_Dva puta o\xc5\xbeenjen, iz drugog braka imao je k\xc4\x87er.\n_START_SECTION_\nSlu\xc5\xbeba u JNA\n_START_PARAGRAPH_\nPo zavr\xc5\xa1enju \xc5\xa1kolovanja, Stane Brovet je bio raspore\xc4\x91en na razne du\xc5\xbenosti u vojnopomorskom centru. Nedugo zatim postavljen je za operativca Kontraobavje\xc5\xa1tajne slu\xc5\xbebe (KOS), da bih posle godinu dana bio dodijeljen kao sekretar vojnog ata\xc5\xa1ea u NR Kini i na toj du\xc5\xbenosti je ostao pet godina. Godine 1960. ponovo je poslan kao sekretar vojnog ata\xc5\xa1ea u Italiju i na toj du\xc5\xbenosti je ostao do 1965. godine. Jo\xc5\xa1 dva puta je bio vojni ata\xc5\xa1e u Londonu, prvi put kao kapetan korvete, a drugi put kao kapetan bojnog broda._NEWLINE_U periodu od 1976. do 1980. godine zavr\xc5\xa1io je Ratnu \xc5\xa1kolu JNA i tom prilikom je unaprije\xc4\x91en u \xc4\x8din kontra-admirala. Kao odli\xc4\x8dan vojni analiti\xc4\x8dar i poznavalac stranih jezika, naro\xc4\x8dito kineskog, postavljen za na\xc4\x8delnika Vojnoobave\xc5\xa1tajne agencije (Druge uprave General\xc5\xa1taba JNA) i tu du\xc5\xbenost obavljao u periodu od 1984. do 1988. godine. U tom periodu unaprije\xc4\x91en u \xc4\x8din vice-admirala._NEWLINE_Kada je 1988. godine general-pukovnik Veljko Kadijevi\xc4\x87 postavljen za saveznog sekretara za narodnu odbranu, Stane Brovet je izabran za zamjenika saveznog sekretara i, kasnije, unaprije\xc4\x91en u \xc4\x8din admirala. Kao zamjenik saveznog sekretara za narodnu odbranu, Stane je bio i koordinator izme\xc4\x91u Saveznog sekretarijata za narodnu odbranu i mnogih dr\xc5\xbeavnih institucija kao \xc5\xa1to su Savezno izvr\xc5\xa1no vije\xc4\x87e, Skup\xc5\xa1tina SFRJ i Predsjedni\xc5\xa1tvo SFRJ.\n_START_SECTION_\nRaspad Jugoslavije\n_START_PARAGRAPH_\nLegalista po ubje\xc4\x91enju, admiral Brovet se protivio poku\xc5\xa1ajima da se rje\xc5\xa1enje za jugoslavensku krizu nalazi u intervenciji JNA._NEWLINE_Po\xc4\x8detkom rata u Sloveniji izme\xc4\x91u slovenske policije i pripadnika Teritorijalne obrane sa regrutima JNA, Brovet se oti\xc5\xa1ao u Ljubljanu kao pregovara\xc4\x8d u ime saveznih organa. Na snazi je bio prekid vatre, a on je na sastanak dosao nenaoru\xc5\xbean. Bio je iznena\xc4\x91en kada su se Janez Jan\xc5\xa1a, tada\xc5\xa1nji ministar obrane, i Igor Bav\xc4\x8dar, tada\xc5\xa1nji ministar policije, u prostoriji pojavili pod punom ratnom opremom. Kada su sjeli, ispred sebe su, na sto, prema Brovetovom svjedo\xc4\x8denju, odlo\xc5\xbeili pu\xc5\xa1ke. Nije reagirao na to, ali nikada nije ni zaboravio nedoli\xc4\x8dan gest svojih sunarodnjaka._NEWLINE_Zbog nemogu\xc4\x87nosti Slobodana Milo\xc5\xa1evi\xc4\x87a da utje\xc4\x8de na generale JNA u trenutku raspada Jugoslavije, po\xc4\x8detkom 1992. Veljko Kadijevi\xc4\x87 podnio je ostavku na mjesto saveznog sekretara za narodnu odbranu \xc5\xa1to je Milo\xc5\xa1evi\xc4\x87 iskoristio i izvr\xc5\xa1io umirovljenje 92 generala koji su zagovarali ideju Jugoslavenstva. Me\xc4\x91u umirovljenima na\xc5\xa1li su se Stane Brovet, Aleksandar Vasiljevi\xc4\x87 i drugi.'